EUROOPAN KOMISSIO Bryssel 7.7.2017 COM(2017) 372 final KOMISSION KERTOMUS NEUVOSTOLLE JA EUROOPAN PARLAMENTILLE Yhdestoista vuosikertomus (2016) rahoitusvälineen perustamisesta Kyproksen turkkilaisen yhteisön taloudellisen kehityksen edistämiseksi 27 päivänä helmikuuta 2006 annetun neuvoston asetuksen (EY) N:o 389/2006 mukaisen unionin tuen täytäntöönpanosta



KOMISSION KERTOMUS NEUVOSTOLLE JA EUROOPAN PARLAMENTILLE Yhdestoista vuosikertomus (2016) rahoitusvälineen perustamisesta Kyproksen turkkilaisen yhteisön taloudellisen kehityksen edistämiseksi 27 päivänä helmikuuta 2006 annetun neuvoston asetuksen (EY) N:o 389/2006 mukaisen unionin tuen täytäntöönpanosta 1.Johdanto Kyproksen turkkilaiselle yhteisölle annettava tuki perustuu neuvoston asetukseen (EY) N:o 389/2006 , jäljempänä ’tukiasetus’. Asetuksessa säädetään, että tuesta on vuosittain raportoitava neuvostolle ja Euroopan parlamentille. Tämä kertomus koskee vuotta 2016. 2.Tuen ohjelmasuunnittelu Tukiasetuksen mukaisiin toimiin on ohjelmasuunnitelmassa osoitettu vuoden 2006 ja vuoden 2016 lopun välillä 450,2 miljoonaa euroa. Vuoden 2016 ohjelmaan sidottu määrä oli joulukuussa 2016 kaikkiaan 33 408 392 euroa . Vuosia 2014–2020 koskeva monivuotinen rahoituskehys tarjoaa ohjelmalle monivuotiset puitteet vahvistamalla sille vakaan, vuotuisen rahoituksen. Tukiohjelma on kuitenkin luonteeltaan tilapäinen, ja sillä pyritään helpottamaan Kyproksen yhdistymistä. Sekä tukiasetuksessa että monivuotisesta rahoituskehyksestä annetussa neuvoston asetuksessa N:o 1311/213 sallitaan ohjelman tarkistaminen siinä tapauksessa, että yhdistyminen toteutuu. 3.Täytäntöönpanojärjestelyt Tukiohjelmaa toteutetaan niillä Kyproksen tasavallan alueilla, jotka eivät kuulu Kyproksen tasavallan hallituksen tosiasialliseen hallintaan ja joilla unionin säännöstön soveltamista on lykätty väliaikaisesti liittymissopimuksen pöytäkirjan nro 10 nojalla. Euroopan komissio hallinnoi tuen täytäntöönpanoa pääasiassa suoran hallinnoinnin menetelmällä, mutta joitakin hankkeita hallinnoivat Yhdistyneiden kansakuntien kehitysohjelma (UNDP), Euroopan jälleenrakennus- ja kehityspankki (EBRD) tai British Council välillisen hallinnoinnin menetelmällä. Komissio toimii poliittisesti, oikeudellisesti ja diplomaattisesti ainutlaatuisessa tilanteessa. Ohjelman täytäntöönpano edellyttää erityisjärjestelyjä, mutta samalla on noudatettava moitteettoman varainhoidon periaatteita. EU:n rahoittamissa tukiohjelmissa tehtäisiin tavanomaisissa olosuhteissa tuensaajamaan hallituksen kanssa sopimuksia, joilla vahvistettaisiin kehitystuen oikeudellinen kehys. Kyproksen turkkilaiselle yhteisölle annettavasta tuesta tällaisia sopimuksia ei voida tehdä. Toiminnan luonteesta johtuvan riskin hallinta ja vähentäminen ovat komission vastuulla. Tässä tarkoituksessa toteutettuihin toimenpiteisiin sisältyvät sopimusten tiivis seuranta ja tuensaajien tukeminen, tarkistetut maksuehdot sekä varovainen suhtautuminen pankkitakauksiin. Tuki sisältää huomattavia määriä avustuksina myönnettävää tukea, jonka hallinnointi vaatii paljon resursseja. Jotta täytäntöönpano onnistuisi ja olisi kestävää tällaisessa toimintaympäristössä, Kyproksen turkkilaisen yhteisön on täysin sitouduttava valmisteluihin, joiden avulla unionin säännöstö voidaan ottaa käyttöön, kun tilanne on saatu ratkaistua. Ohjelmaryhmä työskentelee Nikosian pohjoisosassa sijaitsevasta EU:n ohjelman tukitoimistosta (EUPSO) käsin. Myös komission Kyproksen-edustusto järjestää kokouksia, seminaareja ja lehdistötilaisuuksia sekä pitää yhteyttä kyproslaisiin muun muassa tukiohjelman tiimoilta koko saarella. Lisäksi tietoa jaetaan tukiohjelmasta rahoitettavan EU:n infopisteen kautta. 4.Täytäntöönpano tarkastelujaksolla 4.1.Yleiskatsaus Komissio jatkaa tukiasetuksen täytäntöönpanoa yleisenä tavoitteenaan jälleenyhdistymisen tukeminen. Komissio on valmis mukauttamaan ohjelmaa sovintoneuvotteluissa mahdollisesti aikaan saatavan sopimuksen johdosta. Luottamusta rakentavina toimina on rahoitettu kahden uuden rajanylityspaikan avaamista. Vuonna 2016 toteutettuihin toimiin lukeutui useiden vakiintuneiden ja onnistuneiden hankkeiden jatkaminen. Tällaisia hankkeita olivat esimerkiksi EU:n stipendit ja luottamusta lisäävät toimet kateissa olevien henkilöiden komitean ja kulttuuriperintöä käsittelevän teknisen komitean tukemiseksi. Sovintoon valmistautuville tärkeimmille talouden aloille annettua apua vahvistettiin yksityisen sektorin, maaseudun ja henkilöresurssien kehittämistä koskevilla hankkeilla. Tuensaajien valmiuksissa panna unionin säännöstö tehokkaasti täytäntöön on edelleen huomattavia puutteita, ja tarvitaan laajaa mukauttamista tämän tavoitteen saavuttamiseksi. Kyproksen turkkilainen yhteisö ymmärtää kuitenkin nyt haasteet aiempaa paremmin. Avustuksina myönnettävä tuki on edelleen tärkeä osa ohjelmaa. Komissio käytti edelleen ulkoistamista apuna sen varmistamisessa, että avustukset tavoittavat tuensaajat oikeaan aikaan ja tehokkaasti. Teknisen avun palvelusopimuksella perustettu projektinhallintayksikkö on vuodesta 2008 lähtien tarjonnut palveluita avustusohjelmien täytäntöönpanon tukemiseksi. Projektinhallintayksikkö tarjoaa edelleen arvokasta apua komissiolle lisäämällä tehokkuutta ja varmuutta avustusohjelmien operatiivisessa hallinnoinnissa, täytäntöönpanossa ja seurannassa.

Komission joulukuussa 2013 irtisanoma Famagustan viemäriverkoston rakentamissopimus on edelleen ongelma. Riitaa edellisen urakoitsijan kanssa ei ole vielä ratkaistu. Komission palkkaama insinööritoimisto teki vuonna 2016 kuitenkin perusteellisen selvityksen tarvittavista korjaustöistä, niiden kustannuksista ja tarvittavista tarjousasiakirjoista. Selvitystä viimeistellään parhaillaan. Vuoden lopussa oli voimassa yhteensä 252 ohjelman mukaista sopimusta. Entisen Kyproksen turkkilaista yhteisöä käsitelleen työryhmän tehtävät ja resurssit siirrettiin komission hallinnossa pääsihteeristön rakenneuudistusten tukipalveluun vuonna 2016. Rakenneuudistusten tukipalvelun tehtävänä on koordinoida kaikkien Kyproksen sovintoprosessiin YK:n alaisuudessa osallistuvien komission yksiköiden työtä. Yhdessä puheenjohtaja Junckerin henkilökohtaisen edustajan tukitiimin kanssa se muodosti uuden Kyproksen tilanteen ratkaisemisen tukiyksikön. Tämä siirto ei muuttanut tukiasetuksessa komissiolle annettuja valtuuksia. 4.2.Tavoitekohtainen edistyminen Tukiohjelman yleisenä tavoitteena on helpottaa Kyproksen jälleenyhdistymistä tukemalla Kyproksen turkkilaisen yhteisön taloudellista kehitystä. Painopiste on erityisesti saaren taloudellisessa yhdentymisessä, yhteyksien parantamisessa yhteisöjen välillä ja EU:n kanssa sekä valmistautumisessa unionin säännöstön käyttöönottoon. Tukiasetuksen kunkin tavoitteen saavuttamiseksi toteutettiin vuonna 2016 seuraavia toimia: 4.2.1.Tavoite 1: Infrastruktuurin kehittäminen ja uudelleenjärjestäminen Seuraavan sukupolven verkon televiestintälaitteiden datapalveluja (internetpalveluja) tarjoava osa, jolle oli jo annettu tilapäinen hyväksyntä, on otettu käyttöön ilman suuria ongelmia. Laskutusmoduulia, jota tarvitaan puhepalvelujen tarjoamiseen, ei ole kuitenkaan vielä saatu valmiiksi. Toimittajan kanssa käytiin keskusteluja siitä, miten ja milloin voidaan tehdä lopulliset testit, jotta täydellinen tilapäistä hyväksyntää koskeva todistus voitaisiin antaa vuonna 2017. Liikenneturvallisuutta koskevan teknisen avun antamista jatkettiin, ja sen tarkoituksena oli tukea tuensaajaa alan uudistusten toteuttamisessa. Tilanteen perusteellisen arvioinnin jälkeen keskityttiin ajoneuvojen rekisteröintiprosessin muuttamiseen, joka on ensimmäinen vaihe kansainvälisten standardien mukaisen ajoneuvojen katsastusjärjestelmän perustamisessa. Nikosian molemmille yhteisöille tarkoitettu jätevedenpuhdistamo Mia Miliassa / Haspolatissa on tuottanut puhdistettua vettä vuodesta 2012 lähtien, mutta monia siihen liittyviä hankkeita on edelleen toteuttamatta. Molemmille yhteisöille tarkoitettuun jätevedenpuhdistamoon yhdistettävän, koko Nikosiaa palvelevan kokoojaviemärin suunnittelu on edistynyt hyvin, ja viemärin rakentamista koskevan urakan tarjouskilpailun valmistelu on aloitettu. Yhteisöt ovat päässeet sopimukseen jätevedenpuhdistamossa käsitellyn poistoveden jakamisesta. Puskurivyöhykkeelle asti ulottuvan jakelujärjestelmän toteutettavuustutkimus ja suunnittelu ovat käynnissä, ja puhdistamosta saadun stabiloidun jätevesilietteen maatalouskäytön edistämistä tuetaan. Famagustan viemäriverkostossa tarvittavia korjaustöitä ja niihin liittyviä kustannuksia kartoitettiin erään insinööritoimiston vuonna 2016 tekemässä selvityksessä. Selvitystä viimeistellään parhaillaan. Kiinteän jätteen käsittelyn alan tukemista jatkettiin eri toimilla. Vaarallisten sairaalajätteiden käsittelyyn tarkoitetun uuden sterilointilaitoksen käyttöönotto viivästyi, koska tuensaajan tilat eivät olleet valmiita uusia laitteita varten. Tämä asia saatiin lopulta ratkaistua, ja hankkeen täytäntöönpanoa jatkettiin vuoden lopussa. Lisäksi laadittiin Koutsoventsisin/Güngörin kaatopaikan laajentamista koskevat tarjousasiakirjat, joihin sisältyvät eritelmät suotovesien käsittely-yksiköstä. Neljän jätteenkuljetusajoneuvon toimittaminen vahvisti paikallisyhteisöjen käytettävissä olevaa kalustoa, jolla jäte kuljetetaan keskuskaatopaikalle. Lisäinvestoinnit jäteajoneuvoihin sekä muuhun jätteenkäsittelyinfrastruktuuriin (siirtoasemat, laittomien kaatopaikkojen lopettaminen) edellyttävät kuitenkin tuensaajalta lisävalmisteluja. Hanketta, jonka tarkoituksena on perustaa järjestelmä ihmisten terveydelle kaikkein vaarallisimpien eläinperäisten sivutuotteiden keräämistä, kuljettamista ja keskitettyä käsittelyä varten, valmisteltiin, ja siitä järjestettiin tarjouskilpailu. Kiinteän jätteen käsittely oli myös mukana kansalaisyhteiskuntaa ja paikallisyhteisöjä tukevissa avustusohjelmissa. Tuensaaja ilmoitti komissiolle, että se halusi ottaa vastuulleen tieto- ja hallinnointikeskusten rakentamisen viimeistelyn neljällä mahdollisella Natura 2000 alueella rahoittamalla ne omasta budjetistaan. Näistä keskeneräisistä rakennuksista oli tehty sopimus, joka irtisanottiin vuonna 2011. Rakentaminen oli tarkoitus saattaa päätökseen UNDP:n kanssa vuonna 2014 tehdyllä valtuutussopimuksella. 4.2.2.Tavoite 2: Sosiaalisen ja taloudellisen kehityksen edistäminen Teknistä apua marraskuussa 2015 käynnistetylle yksityisen sektorin kehittämishankkeelle jatkettiin. Tämän hankkeen tavoitteena on edistää yksityisen sektorin kasvua ja työpaikkojen luomista. Se tarjoaa teknistä apua paikallisille elimille, jotta nämä voivat valmistautua unionin säännöstön soveltamiseen yksityisen sektorin kehittämiseen liittyvillä aloilla. Tukea annetaan analyyttisten tutkimusten ja strategioiden laatimisen muodossa. Siihen kuuluu esimerkiksi pieniä ja keskisuuria yrityksiä koskevan strategian ja toimintasuunnitelman viimeistely. Tuella autetaan myös mikro- ja pienyrityksiä valmistautumaan unionin säännöstön käyttöönottoon tukemalla liike-elämän tukiorganisaatioita. Näin yritysten organisatorisia ja palvelujen tarjoamiseen liittyviä valmiuksia vahvistetaan. Syyskuussa 2016 allekirjoitettiin ulkoisen asiantuntijan kanssa sopimus, jolla pyritään arvioimaan innovointistrategian elinkelpoisuutta Horisontti 2020 -ohjelman ja älykkään kasvun periaatteen mukaisesti ja tutkimaan mahdollisia tapoja integroitua hallituksen hallinnassa oleviin alueisiin. Lisäksi helmikuussa 2016 allekirjoitettiin EBRD:n kanssa valtuutussopimus, jolla luottorahastot asetetaan Kyproksen turkkilaisten yritysten saataville ja paikallisia liike-elämän konsultteja tuetaan valmiuksien kehittämisessä. Yrityksiä tuetaan myös suoraan myönnettävillä avustuksilla. Pk-yritysten kehittämiseksi perustettuun tuotteiden ja palvelujen nykyaikaistamista koskevaan avustusohjelmaan kuuluvista avustussopimuksista 24 oli edelleen käynnissä vuoden 2016 lopussa. Maaseudun kehittämisen alalla myönnettiin teknistä apua maatalouden neuvontayksiköiden valmiuksien kehittämiseen sekä strategian laatimiseen. Niistä 39 hankkeesta, jotka oli hyväksytty vuonna 2013 maaseudun kehittämisen kolmanteen avustusohjelmaan, saatiin vuonna 2016 onnistuneesti päätökseen 13. Tekninen apu eläinlääkintäyksiköiden valmiuksien vahvistamiseksi aloitettiin vuoden 2015 puolivälissä, ja se jatkui vuonna 2016. Tavoitteena on varmistaa eläinten terveyttä koskevien säännösten ja eläintautien ehkäisyä ja eläintuotteiden tulevaa kauppaa koskevien muiden terveysvaatimusten noudattaminen ja valvoa sitä. Tämä on edelleen erityisen haasteellinen tehtävä. Käynnistettiin metrologiahanke, jolla kehitetään Kyproksen turkkilaisen yhteisön analysointipalveluja sellaiselle tasolle, että niitä voidaan käyttää elintarvikkeiden ja tuotteiden analysoinnin tukena keskeisiä aloja koskevien unionin säännöstön vaatimusten mukaisesti. Yhteisön kehittämistä koskeva neljäs ehdotuspyyntö julkaistiin 8. huhtikuuta 2016, ja sille osoitettiin 4,85 miljoonan euron määräraha. Tämä uusi avustusohjelma antaa paikallisyhteisöille mahdollisuuden tehdä ehdotuksia palvelujen tehokkuuden ja laadun parantamiseksi. Tärkeimmät painopisteet ovat jätehuoltopalvelut, puhdistus- ja ympäristöpalvelut, iäkkäille, naisille, lapsille ja nuorille suunnatut sosiaalipalvelut, kodittomat eläimet, hallintopalvelut, tuholaisten torjuntapalvelut sekä valmiuksien kehittäminen ja hallintorakenteiden vahvistaminen. Saatujen ehdotusten arviointi on parhaillaan käynnissä.

Vuonna 2016 koulutusalalla myönnettiin 15 avustusta innovointia ja muutosta koulutuksessa koskevasta kuudennesta ohjelmasta, jonka määräraha oli 1,5 miljoonaa euroa. Ohjelman tavoitteita ovat opetus-/oppimisvalmiuksien parantaminen, yhteiset hankkeet Kyproksen kreikkalaisten koulujen kanssa sekä yrittäjyyden ja elinikäisen oppimisen valmiuksien parantaminen. Koulut toteuttavat 15 hankkeesta yhdeksän ja elinikäisen oppimisen alalla toimivat järjestöt kuusi hanketta. Uusi 1,5 miljoonan euron innovointia ja muutosta koulutuksessa koskeva seitsemäs avustusohjelma käynnistettiin vuoden 2016 ensimmäisellä puoliskolla, ja sen tavoitteet olivat samat kuin edellisessä ehdotuspyynnössä. Ehdotusten arviointi on myös käynnissä. Vuonna 2016 ammatillisen koulutuksen ja työmarkkinoiden kehittämistä koskevassa (VETLAM II) toisessa teknisen avun hankkeessa keskityttiin tutkintojen viitekehyksen tarkastelemiseen ja päivittämiseen ja työnvälityspalvelujen valmiuksien kehittämiseen. Hankkeen on tarkoitus päättyä marraskuussa 2018. Aiemman analysointityön tulosten perusteella Maailmanpankin johtaman taloudellisen seurannan ohjelman toinen vaihe tarjosi perusteellisia lisäanalyyseja ja teknistä apua tärkeillä aloilla. Ohjelmassa keskityttiin finanssipoliittiseen analyysiin, taloudellisesti kestäviin julkishallinnon elimiin, jälleenyhdistymisen taloudellisiin, kauppaan liittyviin vaikutuksiin, yksityisen sektorin kehittämiseen sekä sosiaaliseen osallisuuteen ja makrotaloudelliseen seurantaan. Ohjelman on tarkoitus päättyä vuoden 2017 toisella puoliskolla. 4.2.3.Tavoite 3: Sovittelun, luottamusta lisäävien toimenpiteiden ja kansalaisyhteiskunnan tukeminen Kateissa olevien henkilöiden komitea, jota tuetaan tukiohjelmasta UNDP:n kanssa sovitun välillistä hallinnointia koskevan järjestelyn avulla, jatkoi kenttä- ja laboratoriotyötään. Kateissa olevia henkilöitä on yhteensä 2001, ja kateissa olevien henkilöiden komitea oli vuoden 2016 lopussa kaivanut esiin 1192 henkilön jäännökset, joista 740 on geneettisesti tunnistettu. Tunnistaminen hidastui vuonna 2015 DNA-testausta koskevien menettelyjen tarkastusten johdosta mutta nopeutui vuonna 2016, jolloin tunnistettujen määrä nousi vuoden 2013 ja 2014 korkeisiin lukuihin. Uusia tutkijanvirkoja perustettiin, ja heinäkuussa käynnistettiin arkistohanke. Helmikuussa 2016 uskonnolliset johtajat vetosivat yhdessä kyproslaisiin, jotta nämä kertoisivat tietojaan. Kateissa olevien henkilöiden komitean tiedemiesten työstä laadittiin kirja kolmella kielellä. Se esiteltiin Kyproksessa ja Yhdistyneiden kansakuntien tilaisuuksissa New Yorkissa, Punaisen Ristin kansainvälisessä komiteassa Genevessä ja Euroopan parlamentissa Brysselissä. Euroopan parlamentin puhemies Martin Schulz ja komission puheenjohtaja Jean-Claude Juncker ilmaisivat parlamentissa uudelleen täyden tukensa tälle hankkeelle, joka on tärkeä sovinnon aikaansaamiseksi Kyproksella. Joulukuussa 2016 UNDP:n kanssa tehtyä valtuutussopimusta jatkettiin rahoituksen myöntämiseksi kateissa olevien henkilöiden komitean toimille myös vuodeksi 2017. Sopimuksen arvo oli 2,6 miljoonaa euroa. EU:n lisätuki kateissa olevien henkilöiden komitean toiminnalle perustuu sen päivitettyyn strategiaan vuosille 2018–2020. Kaiken kaikkiaan EU:n rahoitus kattoi vuosina 2006–2016 yli 80 prosenttia kaikkien rahoittajien myöntämästä kokonaisrahoituksesta kateissa olevien henkilöiden komitealle. Kulttuuriperinnön suojelu kulttuuriperintöä käsittelevän yhteisöjenvälisen teknisen komitean välityksellä oli edelleen avainasemassa sovittelua ja luottamuksen rakentamista koskevissa toimissa, joita tuettiin tukiohjelmasta. Vuonna 2016 ohjelman keskeisiä merkkipaaluja olivat Martinengon linnakkeen ja Famagustassa sijaitsevien Arsenalin ja Otellon tornien/linnakkeiden välisten venetsialaisten muurien konservointitoimenpiteiden aloittaminen. Vuonna 2016 aloitettiin myös Agia Marinan / Gurpinarin kylässä sijaitsevan maroniittien kirkon konservointityöt. Kirkko sijaitsee sotilasalueella, jolle sallittiin vihdoinkin pääsy vuonna 2016. Myrtoun/Çamlıbelin kylässä sijaitsevan Agios Panteleimonasin konservoinnin ensimmäinen vaihe saatettiin päätökseen vuonna 2016. Kulttuuriperinnön suojeluohjelman viidettä vaihetta koskeva valtuutussopimus allekirjoitettiin UNDP:n kanssa joulukuussa 2016. Tulevaisuudessa kiinnitetään edelleen erityistä huomiota kunnostettujen alueiden suojeluun ja hoitoon, joista edunsaajayhteisöt vastaavat. Komissio vastasi kahden Kyproksen johtajan uusia luottamusta lisääviä toimenpiteitä koskevaan aloitteeseen toimimalla nopeasti vuonna 2015 ja osoittamalla tarvittavat resurssit uusien rajanylityspaikkojen avaamiselle Deryneiassa ja Lefka-Aplikissa. Vuoden 2016 alkupuolella UNDP:n kanssa allekirjoitettiin toimeksiantosopimus vihreän linjan pohjoispuolella tehtävistä töistä, joiden odotetaan valmistuvan vuoden 2017 ensimmäisellä puoliskolla. Kansalaisyhteiskunnan tukemista jatkettiin vuonna 2016. Vuonna 2016 annettiin edelleen teknistä apua (Civic Space), jolla tuetaan kansalaisjärjestöjen valmiuksien kehittämistä ja edistetään verkostoitumista ja yhteisiä toimia Kyproksen kreikkalaisyhteisön ja muiden EU:n kansalaisjärjestöjen kanssa. Toimissa keskityttiin aluksi luomaan suotuisa ympäristö kansalaisyhteiskunnan kehittämiselle ja edistämään aktiivista kansalaisuutta koskevia aloitteita ”Grow Civic” -mekanismin kautta. Lisäksi 18 avustussopimusta, jotka oli tehty neljännen ja viidennen kansalaisyhteiskunnan tukiohjelman mukaisesti, oli edelleen käynnissä vuonna 2016. Niillä rahoitettiin monia ympäristöön, ihmisoikeuksiin, taiteeseen ja urheiluun liittyviä toimia, joilla edistetään kansalaisten osallistumista ja yhteisöjen välistä vuorovaikutusta kyseisillä aloilla. Kansalaisyhteiskunnan foorumi (Civil Society Forum, CSF), jolla kansalaisjärjestöt voivat tuoda esiin odotuksiaan ja ensisijaisiksi katsomiaan asioita, kokoontui kolmen kuukauden välein. Foorumi edisti yhteiskunnallista keskustelua ja kansalaisaktiivisuutta. Syyskuun puolivälistä lokakuun puoliväliin järjestettiin ensimmäistä kertaa kansalaisjärjestöjen toteuttama kuukauden kestänyt tapahtuma ”Open Door Festival”. Tapahtumassa toteutettujen kansalaisjärjestöjen toimien tarkoituksena oli tiedottaa kansalaisille aiemmasta ja nykyisestä toiminnasta ja edistää vapaaehtoistyötä kaikenikäisten ihmisten parissa. Festivaalin aikana yli 40 järjestöä, säätiötä, foorumia, aloitetta ja aktivistia avasi ovensa ja järjesti yli 80 tapahtumaa, mukaan lukien avoimien ovien tilaisuuksia ja muita yhteisölähtöisiä aktiviteetteja. 4.2.4.Tavoite 4: Kyproksen turkkilaisen yhteisön lähentäminen Euroopan unioniin EU:n stipendiohjelman hallinnointi oli ulkoistettu British Councilille lukuvuosiksi 2014–2016. Tätä järjestelyä jatkettiin vielä kolmella vuodella, kun British Councilin kanssa allekirjoitettiin joulukuussa 2016 valtuutussopimus, joka kattaa lukuvuodet 2017–2020. Vuoden 2016 ehdotuspyynnössä asetettiin käyttöön 1,92 miljoonaa euroa, jolla rahoitettiin 151 stipendiä lukuvuonna 2016–2017. Näillä stipendeillä tuettiin nuoria korkeakouluopiskelijoita perusopintojen ensimmäisenä vuonna, maisteri- ja tohtorinohjelmiin osallistuvia jatko-opiskelijoita sekä tutkijoita ja ammattilaisia, jotka halusivat kehittää taitojaan ja tietojaan useissa jäsenvaltioissa. Stipendiohjelmalla on varmistettu stipendien saatavuus yli 1 000:lle Kyproksen turkkilaisen yhteisön opiskelijalle ja ammattilaiselle vuodesta 2007. Tämän ohjelman jatkumista pidetään ehdottoman välttämättömänä. Osana stipendiohjelman hallinnointitoimia British Council järjesti ”Study in Europe” -päiviä, joilla opiskelijoille annettiin tietoja opiskelumahdollisuuksista EU:ssa. British Council jatkoi myös entisten opiskelijoiden verkoston kehittämistä, ja se seuraa keskipitkän aikavälin vaikutuksia, esimerkiksi Kyprokselle palaavien opiskelijoiden määrää ja työllistymisastetta. Kyproksen turkkilaisella yhteisöllä on suuri tarve saada tietoa. EU:n Infopoint, jota hallinnoidaan yhdessä Euroopan komission Kyproksen-edustuston kanssa, aloitti toimintansa vuoden 2015 alussa, ja sen kokonaismääräraha oli 1 545 000 euroa 30 kuukauden ajanjaksolle. Infopointin kautta EU, sen politiikat ja tukiohjelma ovat saaneet paljon näkyvyyttä. EU:n Infopoint on järjestänyt tähän mennessä paneeleja/tilaisuuksia monista eri aiheista, joita ovat olleet muun muassa ympäristö (vesi, energia, jätehuolto, kierrätys mukaan lukien, ja biologinen monimuotoisuus), luonnonmukainen maatalous, työterveys ja -turvallisuus, elintarvikkeiden turvallisuus sekä eläinten hyvinvointi ja terveys. Niissä on käsitelty myös ihmisoikeuksien, vammaisten oikeuksien, lasten oikeuksien, sukupuolten tasa-arvon, homo- ja biseksuaalien sekä transihmisten oikeuksien sekä kuluttajan oikeuksien kaltaisia aiheita. Vuonna 2016 EU:n Infopoint järjesti 47 tapahtumaa (joista 35 Nikosiassa), mukaan lukien Eurooppa-päivä, Euroopan rasismin vastainen viikko, Euroopan nuorisoviikko ja kansainvälinen nuorisopäivä, Euroopan tutkijoiden yö, EU:n ihmiskaupan vastainen päivä, Liikkujan viikko ja liikenneturvallisuuskampanja, Euroopan urheiluviikko ja Euroopan pk-yritysviikko. Näissä tapahtumissa kävi yli 4 382 osallistujaa, mikä osoitti yhteisön kiinnostuksen kasvaneen (vuoden 2015 tapahtumissa oli 2 383 osallistujaa). Vuonna 2016 jaettiin 5 139 tietotuotetta ja 12 uutiskirjettä (Infopointin toiminnan käynnistymisen jälkeen yhteensä 11 429 tietotuotetta ja 20 uutiskirjettä). Paikallisten tiedotusvälineiden levitykseen saatiin vuonna 2016 myös 564 uutisartikkelia ja 32 television tietoiskua (hankkeen käynnistymisestä alkaen 923 uutisartikkelia ja 82 tietoiskua). Facebook-sivuston ”Abbilgi” käyntimäärät vahvistivat myös toiminnan suosion (3 896 uutta ”tykkäystä” vuonna 2016, ja tykkäyksien kokonaismäärä nousi 8 471:een laskettuna sivuston käyttöönotosta). EU:n Infopoint tuki myös ehdotuspyyntöjen ja muiden tukiohjelmien rahoittamien hankkeiden ja tapahtumien esittelyä Facebookin postauksilla/muistutuksilla, näyteikkunan julisteilla sekä järjestämällä tapahtumia ja hankkeiden käynnistystilaisuuksia yleisötilassaan. Se perusti strategisia kumppanuuksia muiden EU:n rahoittamien hankkeiden ja teknisen avun hankkeiden kanssa. Näiden muiden hankkeiden aiheita ovat olleet esimerkiksi kansalaisyhteiskunnan kehittäminen (Civic Space), yksityisen sektorin kehittäminen, eläintautien hävittäminen ja jätehuolto. Infopoint perusti strategisia kumppanuuksia myös Kyproksen turkkilaisen yhteisön viranomaisten ja kansalaisjärjestöjen kanssa. 4.2.5.Tavoitteet 5 ja 6: Toimet, joilla Kyproksen turkkilaista yhteisöä tuetaan sen valmistautuessa ottamaan unionin säännöstö käyttöön Komission teknisen avun TAIEX-ohjelmaa käytetään tukiasetuksen tavoitteiden 5 ja 6 täytäntöönpanoon, ja sillä autetaan siten Kyproksen turkkilaista yhteisöä valmistautumaan unionin säännöstön täytäntöönpanoon, jotta täytäntöönpanon lykkääminen voidaan lopettaa heti, kun kokonaisvaltainen ratkaisu Kyproksen kysymykseen saadaan voimaan. Tuen antamista jatkettiin vuonna 2016 unionin säännöstön samoilla 16 keskeisellä alalla kuin edellisinä vuosina. Vuonna 2016 järjestettiin yhteensä 220 tapahtumaa. TAIEX-toimet olivat asiantuntijavierailuja, koulutuksia, työpajoja ja opintokäyntejä. Kyproksen turkkilaisen yhteisön sidosryhmät osoittivat olevansa aiempaa huomattavasti paremmin selvillä unionin säännöstön vaatimuksista aktiivisilla TAIEX-aloilla. Vihreän linjan yli käytävän kaupan tukemista jatkettiin (asetus (EY) N:o 866/2004). Riippumattomat asiantuntijat tekivät vuonna 2016 säännöllisiä kasvinterveystarkastuksia perunoille ja sitrushedelmille, ottivat hunajanäytteitä analysoitavaksi ja laativat ajantasaisen luettelon kalastusaluksista, joiden saaliilla voidaan käydä kauppaa vihreän linjan yli. 4.3.Rahoituksen täytäntöönpano (sopimukset ja maksut)